শিল্পীর সঙ্গে সমাজের সম্পর্ক চিরকালই খুব ওতপ্রোত। যদিও তা সবসময় দৃশ্যমান নয়। কিংবা শিল্পের বৈচিত্র্য ও ব্যাপকতার কারণে বহু ক্ষেত্রেই তা প্রত্যক্ষ নয়। কারণ শিল্পের যেমন কোনো সরল পথ নেই, তেমনি তার ভাষার পৃথিবীও এত বহুমাত্রিক যে, কোনো ছাঁচ দিয়ে তাকে আবদ্ধ করার উপায় নেই। কিন্তু শিল্পী যা-ই করেন না কেন, চিরকালই তাকে সমাজের দিকে চোখ তাক করে রাখতে দেখা যায়। এ কথা যেমন প্রাচীন মহাকবি হোমার বা ভার্জিল, গ্রিক নাট্যকারগণ, চর্যাপদের কবিকুল কিংবা ময়মনসিংহ গীতিকার কথাকারদের ক্ষেত্রেও সত্য ছিল, আজ তা আরো বেশি সত্য।